b'\n_START_ARTICLE_\nPertraukimas\n_START_PARAGRAPH_\nPertraukimas (angl. interrupt) \xe2\x80\x93 programos ar \xc4\xafrenginio \xc4\xafvykdytas veiksmas, kurio metu nutraukiamas einamosios programos vykdymas ir valdymas perduodamas pertraukimo apdirb\xc4\x97jui (angl. interrupt handler). Atlikus tam tikrus veiksmus, vykdymas gr\xc4\x85\xc5\xbeinamas ankstesnei programai._NEWLINE_Pertraukimo logika pana\xc5\xa1i \xc4\xaf gyvenimi\xc5\xa1kus atvejus: \xc5\xbemogus daro pietus (pagrindin\xc4\x97 programa). Suskamba telefonas (pertraukimas). \xc5\xbdmogus pakelia ragel\xc4\xaf ir kalbasi, kol padeda ragel\xc4\xaf (pertraukimo apdirb\xc4\x97jas). Gal\xc5\xb3 gale, \xc5\xbemogus toliau gamina valg\xc4\xaf (t\xc4\x99siama pagrindin\xc4\x97 programa)._NEWLINE_Pertraukimai paprastai sukeliami i\xc5\xa1orini\xc5\xb3 prietais\xc5\xb3 (aparatiniai pertraukimai). Kai kada pertraukimais vadinamos ir i\xc5\xa1 esm\xc4\x97s paprogram\xc4\x97s kvietimo komandos (programiniai pertraukimai). Abiem atvejais aparati\xc5\xa1kai arba programi\xc5\xa1kai i\xc5\xa1saugoma visa tuo metu vykdomo proceso informacija (\xc4\xafvairi\xc5\xb3 procesoriaus registr\xc5\xb3 reik\xc5\xa1m\xc4\x97s), da\xc5\xbeniausiai perkeliant jas \xc4\xaf stek\xc4\x85. Aptarnavus pertraukim\xc4\x85, \xc5\xa1ios reik\xc5\xa1m\xc4\x97s atkuriamos.\n_START_SECTION_\nPertraukim\xc5\xb3 taikymas\n_START_PARAGRAPH_\nPertraukimai neretai naudojami \xc4\xaf i\xc5\xa1orinius \xc4\xafvykius reaguoti (pel\xc4\x97s pajud\xc4\x97jimas, klavi\xc5\xa1o paspaudimas). Jie tinka foniniam informacijos perdavimui (\xc5\xa1iuo atveju pertraukimas rei\xc5\xa1kia jog atvyko arba reikalingi pateikti nauji duomenys). Pertraukimai taip pat gali tiesiog vykti numatytu laiku (laikma\xc4\x8dio pertraukimai). Toki\xc5\xb3 pertraukim\xc5\xb3 pagalba ir vieno procesoriaus kompiuteris gali vienu metu vykdyti kelias u\xc5\xbeduotis (nors kiekviena j\xc5\xb3 tuomet vykdoma l\xc4\x97\xc4\x8diau).\n_START_SECTION_\nMaskuojami ir nemaskuojami pertraukimai\n_START_PARAGRAPH_\nJei vykdant koki\xc4\x85 nors kritin\xc4\x99 programos dal\xc4\xaf pertraukimai nepageidaujami (tarkim, komand\xc5\xb3 seka turi b\xc5\xabti \xc4\xafvykdyta labai greitai ir b\xc5\xabtinai iki galo), pertraukimus galima laikinai u\xc5\xbedrausti. Baigus vykdyti kritin\xc4\x99 dal\xc4\xaf, juos v\xc4\x97l b\xc5\xabtina leisti, nes pertraukimai reikalingi normaliam sistemos darbui. Pertraukimas, kurio negalima u\xc5\xbedrausti, vadinamas nemaskuojamu. Toks paprastai b\xc5\xabna \xe2\x80\x9epradinio nustatymo\xe2\x80\x9c pertraukimas, kuris senesnio tipo kompiuteriuose b\xc5\xabdavo aktyvuojamas specialiu mygtuku, paprastai pa\xc5\xbeym\xc4\x97tu angli\xc5\xa1ku \xc5\xbeod\xc5\xbeiu Reset. Kadangi toks pertraukimas sukelia daug sumai\xc5\xa1ties operacin\xc4\x97s sistemo darbe, juo naudotis niekada nebuvo patartina (\xc5\xa1iuo metu daugelis modeliu jo ir nebeturi). Nemaskuojamas pertraukimas da\xc5\xbeniausiai reikalingas d\xc4\x97l programavimo klaid\xc5\xb3 (ar net ir ty\xc4\x8dinio kenkimo) \xe2\x80\x9epakibusiai\xe2\x80\x9c, \xc4\xaf kitus signalus nereaguojan\xc4\x8diai sistemai i\xc5\xa1 naujo paleisti.\n_START_SECTION_\nPakartotinai \xc4\xafeinamas kodas\n_START_PARAGRAPH_\nJei aparatinis pertraukimas \xc4\xafvyko vykdant instrukcijas kokioje nors paprogrami\xc5\xb3 bibliotekoje, biblioteka gali palaikyti arba nepalaikyti galimyb\xc4\x99 i\xc5\xa1 petraukim\xc4\x85 aptarnaujan\xc4\x8dio kodo ir v\xc4\x97l kviesti t\xc4\x85 pa\xc4\x8di\xc4\x85 ar kit\xc4\x85 \xc5\xa1ios bibliotekos paprogram\xc4\x99. Nagrin\xc4\x97jamame pavyzdyje tai b\xc5\xabt\xc5\xb3 galimyb\xc4\x97 pokalbio metu pagaminti kit\xc4\x85 valg\xc4\xaf pagal telefonu duodamus nurodymus (gali trukdyti tai, jog virykl\xc4\x97s rakandai u\xc5\xbeimti laikinai paliktos ankstesn\xc4\x97s u\xc5\xbeduoties)._NEWLINE_Biblioteka, kuri\xc4\x85 galima kviesti aptarnaujant net ir jos kod\xc4\x85 vykdant \xc4\xafvykusius pertraukimus, vadinama \xc4\xafeinama pakartotinai (angl. reenterable). MS-DOS, pavyzd\xc5\xbeiui, pakartotinai \xc4\xafeinama nebuvo (non reenterable).'